text: Børnene fik lov at passe dyrene i Madsby Legepark
  16 februar 2017 kl. 12.27
  I vinterferien tyvstarter Madsby Legepark sæsonen blandt andet med mulighed for at hilse på parkens dyr.
  I dag torsdag og på søndag åbner Madsby Legepark i Fredericia for gæster, som har lyst til at komme med dyrepasser Ronni Røjgaard ind og hilse på dyrerne.
  Ronni Røjgaard fortæller om dyrerne og deres pleje. Derudover kan man være med til at fodre dem.
  - Folk vil gerne have den oplevelse, hvor de kan komme til at røre ved dyrene. Modsat i de zoologiske haver, hvor  man får en anderledes oplevelse, når man er lidt mere på afstand af dyrene, siger Ronni Røjgaard til TV SYD.
  En af gæsterne var Palle Markussen, som havde sine to børnebørn med.
  - Det var fantastisk at se sådan nogle små geder.  Synes du ikke det var sjovt? spurgte han sine to børnebørn, som jublede et "ja".
  Der er  fri adgang til Madsby Legepark hele året, men fra 1. april til og med efterårsferien er der også åbent for betalende aktiviteter som bådudlejningen og en tur med Madsbytoget.
  
  